Sotu kdaw bè yó,
bud tmolok Jisas,
ne wen se kem Farisi ne yó kem tau gel tmolok hlau myón bè yó.
Lemwót le bè ket benwu snakuf Galili ne Judiya,
kkólen bè yóm syudad boluyen Jirusalim.
Ne nô bè Jisas yóm ktued Dwata gel hkó des.
Bè yóm igoen tolo tmolok,
wen tau matay sfu lówóhen sentihang le ebéléen.
Tô nwit le elem gónô anì tô na le e hasà bè soluhen.
Okóm laen dù bang ton le lan le mit du husek,
bà mon se yóm tey tau tendo sembung du.
Ne yó tódô nmò le,
nit le eta ketef.
Ne wen se gónó le hemnas du ditu ta bè yóm gónó Jisas seblà nô,
ne tódô tuntun le ebè Jisas yóm tau là gógówen yó koni.
Tikóng ton Jisas yóm alì kehtahu le béléen,
yó gónón tódô mon du ebè yóm tau là gógówen yó,
“Deng hnifótu ne,
Wè,
yó kem salaem.”
Bong yó kem gel tmolok hlau ne yó kem Farisi,
bè yóm kungol le du yóm udél Jisas yó,
yó hendem le,
“Tmau du mni?
Mom hsengeden knóen bè Dwata.
Laen kô dù tau gembek hmifót salà,
tek són sem Dwata.”
Tódô tngón Jisas yóm nô lem hendem le,
yó gónón mon du mò kul,
“Moen de ke lómón yó yóm kehedem ye ebéléu?
Là kóen na a mahil mon du,
‘Hnifótu ne yó kem salaem.’
Ne là se kóen mahil mon du,
‘Btiki,
ne mógówi.’
Ni naw hol hton kuy yóm kwen kwalisen hmifót salà yóm Ngà Tau yóm igoen tolo nô te tonok.”
Ne omin Jisas bud mudél ebè yóm tau matay sfu lówóhen yó koni,
monen mò du,
“Mdai ne,
ne nitem yóm gónó le semtihang kóm yóó,
ne muléki ebè gónóem.”
Ne tahu se,
tódô btik yóm tau là gógówen yó koni,
ne nwahen yóm tehe gónó le semtihang du,
ne tódô mulék ebè gónóen.
Ya tey kdóyónen ke Dwata.
Ya tey sidek ketnga yó kem tau deng mton du,
lel le likò.
Gbót dóyón le Dwata,
yó mon le,
“Tey hentaw ton nim deng ton tekuy kemdaw ni.”